
Seisukoha võtmine Kadastiku III lubjakivikarjääris

maavara kaevandamise kohta

1. ASJAOLUD JA MENETLUSE KÄIK

Keskkonnaameti Viru regioon esitas Narva Linnavolikogule ja Narva Linnavalitsusele 08.09.2016. a kirja nr 12-2/16/10179-6, milles paluti vastavalt Maapõueseaduse § 28 lõikele 3 esitada kirjalik seisukoht maavara kaevandamisloa taotluse kohta Narva lubjakivi maardla Kadastiku III lubjakivikarjääris. Nimetatud kirja lisana esitati Keskkonnaameti Viru regiooni juhataja korralduse eelnõu, kaevandamise loa taotlus koos seletuskirjaga, kaevandamisjäätmekava. Kaevandamisloa taotleja on OÜ Narva Pajukivi (registrikood 12533322, Kadastiku 10, 20610 Narva). Luba taotletakse kohaliku tähtsusega Narva lubjakivimaardalas ehituslubjakivi kaevandamiseks. Taotletav Kadastiku III lubjakivimaardla mäeeraldis asub Narva linnas riigile kuuluval kinnistul Kadastiku tn 12 (katastritunnus 51106:001:0264), mille valitseja on Keskkonnaministeerium ja volitatud asutus Maa-amet. Kadastiku III lubjakivikarjääri mäeeraldise pindala on 4,32 ha ja mäeeraldise teenindusmaa pindala on 4,46 ha. Taotletav mäeeraldis hõlmab Narva lubjakivimaardla ehituslubjakivi aktiivse tarbevaru 2 ja 3 plokki ning osaliselt kehtiva maavara kaevandamise loaga mäeeraldist Kadastiku lubjakivikarjäär (loa nr L.MK/321207). Taotletavast mäeeraldisest jääb välja kehtiva Kadastiku lubjakivikarjääri mäeeraldise põhja- ja idaserv, kus maavara arvel ei ole. Kadastiku III lubjakivikarjääri mäeeraldis külgneb läänepool asuva ehituslubjakivi aktiivse tarbevaru 1 plokiga ja kehtiva mäeeraldisega Kaastiku II lubjakivikarjäär (loa nr L.MK/320058).

Keskkonnaministri käskkirjaga 03.11.2015 nr 990 kinnitati Narva lubjakivimaardla muudetud varud (2 plokk - 74 tuhat m³ ja 3 plokk – 235 tuhat m³). Maavara kaevandamise luba taotletakse järgmistel tingimustel: aktiivsed ja kaevandatavad varud on 309 tuhat m³; maavara kaevandamise keskmine aastamäär on 22 tuhat m³; loa kehtivusaeg on 15 aastat. Maavara kasutusalaks on viimistluskivi, ehituskivi, killustik.

OÜ Narva Pajukivi soovib viia olemasoleva Kadastiku lubjakivikarjääri (kaevandamisluba L.MK/321207) mäeeraldise piirid vastavusse katastriüksuse ja aktiivse tarbevaru piiridega ning saada kaevandamisõigust kogu varule, mis territoriaalselt hõlmab korrigeeritud kinnitatud aktiivse tarbevaru piiri. 

Narva Linnavolikogu 17.04.2008 otsusega nr 137 „Seisukoha vastuvõtmine Kadastiku II lubjakivikarjääri maavara kaevandamise kohta“ ei nõustunud kohalik omavalitsus Kadastiku II lubjakivikarjääris maavara kaevandamiseks kaevandamisloa andmisega. OÜ VIIRMA vaidlustas Narva Linnavolikogu 17.04.2008 otsuse nr 137 Tartu Halduskohtus (Tartu HK). 

Tartu HK 09.02.2009 otsusega haldusasjas nr 3-08-1023 tühistati Narva Linnavolikogu 17.04.2008 otsus nr 137 ning tehti Narva Linnavolikogule ettekirjutus OÜ VIIRMA 07.03. 2005 maavara kaevandamise loa taotluse uueks läbivaatamiseks. Kohtuotsus jõustus 11.03.2009. 

31.08.2009 esitas OÜ VIIRMA Tartu Halduskohtule taotluse Tartu HK 09.02.2009 otsuse haldusasjas nr 3-08-1023 viivitamata täitmiseks. 30.09.2009 kohtumäärusega haldusasjas nr 3-08-1023 kohustas Tartu HK Narva Linnavolikogu viivitamatult OÜ VIIRMA 07.03.2005 maavara kaevandamise loa taotlust uuesti läbi vaatama. 
17.12.2009 arutas Narva Linnavolikogu arvamuse andmist Kadastiku II lubjakivikarjääri maavara kaevandamisele ning otsustas esitatud eelnõud mitte vastu võtta. 15.12.2009 esitas OÜ Viirma Tartu HK kaebuse ning palus Narva Linnavolikogu 17.12.2009 protokolliline otsus nr. 7 täielikult tühistada ja teha ettekirjutus tema taotluse uueks läbivaatamiseks.
17.06.2010 Narva Linnavolikogu otsusega nr 90 oli vastuvõetud uus seisukoht Kadastiku lubjakivikarjääri maavara kaevandamise loa taotlusele, millega Narva linn ei nõustunud OÜ VIIRMA Kadastiku II lubjakivikarjääris kaevandamisloa andmisega. Otsuses on nimetatud puuduseks, et vastavalt Maapõue seaduse § 28 lõikele 3 ei ole Keskkonnaamet esitanud omavalitsusele tutvumiseks loa taotluse kohta haldusakti eelnõu, seega puudus kohalikul omavalitsusel võimalus tutvuda oma arvamuse kujundamiseks olulist tähtsust omavate andmetega. 
2011. aastal on Narva linn saanud Vabariigi Valitsuse poolt ja Euroopa regionaalarengu fondist toetuse mitmele projektile (bastionide Viktoria, Justitia ja Pax varisemisohtlike müüride kindlustamine, Viktoria bastioni ja Püssirohukeldri restaureerimine). 03.11.2011 Narva Linnavolikogu otsusega nr 141 nõustus Narva Linnavolikogu maavara kaevandamisloa andmisega ning kasutada kaevandatud maavara eelkõige bastionide ja teiste Narva vanalinna objektide restaureerimiseks. Kaevandamisel peamiseks kivi murdmise viisiks on käsitsi murdmine ja plokkide saagimine. Maavara kaevandamise luba nr L.MK/321207 on antud OÜ-le VIIRMA Keskkonnaameti Viru regiooni juhataja korralduse nr V1-15/12/8 alusel. Loa andmed: kaevandatav varu on 63 000 m³, keskmine aastamäär on 10 000 m³, loa kehtivusaeg: 05.01.2012 – 05.01.2022, ilma lõhkamiseta kaevandamisviis. Luba on registreeritud ümber OÜ Narva Pajukivi nimele Keskkonnaameti Viru regiooni 13.05.2015 juhataja korraldusega nr V1-15/15/155. 
Uue taotletava kaevandamisloa andmed: kaevandatav varu on 309 000 m³, keskmine aastamäär on 22 000 m³, taotletav loa kehtivusaeg on 15 aastat, puur-lõhketöödega kaevandamisviis.
Narva Linnavalitsuse Arhitektuuri- ja Linnaplaneerimise amet tutvus esitatud menetlusdokumentidega, kaalutles võimalike kavandatava tegevuse mõjude esinemise ja sellest tuleneval esitab seisukoha järgmiste punktide järgi:

1. Kuna 2015. aastal kinnitati Narva lubjakivimaardla muudetud varud, siis on otstarbekas kaevata välja kogu varu ja korrastada kaevandamisega rikutud maad.

2. Keskkonnamõju hindamise ja keskkonnajuhtimissüsteemi seaduse § 6 lg 2 p 2 ning Vabariigi Valitsuse 11.05.2012 määruse nr 224 „Tegevusvaldkondade […]“ § 3 p 4 alusel kuulub taotletav tegevus valdkonda, kus loa andja peab analüüsima kavandatava tegevuse keskkonnamõju olulisust. Teostatud eelhinnangust selgus, et maavara kaevandamisega Kadastiku III lubjakivikarjääris ei kaasne olulist keskkonnamõju.

3. Võrreldes toimiva karjääriga suureneb oluliselt kaevandatava kihi paksus ning soovib arendaja kasutusele võtta puur-lõhketöödega raimamise tehnoloogia. Eestis on edukalt kasutatud puur-lõhketööde tegemist ilma veetaset alandamata. Arvestades, et karjääris on kohati kuni 1 m sügavune vesi, tuleb tööde tegemiseks rajada täiendavaid teid ja töötasapindu. Enne lõhketööde alustamist tuleb koostata kaevandamise ja lõhketööde projekt ning lahendada karjäärivee ärajuhtimist.

4. Vastavalt maapõueseadusele tuleb pärast varu ammendamist kaevandamisega rikutud maa kaevandamise loa kehtivusaja jooksul korrastada. Korrastamine toimub Keskkonnaameti poolt määratud tingimustel selleks koostatud projekti järgi. Arvestades antud mäeetaldise hüdrogeoloogilisi tingimusi on kõige tõenäolisem korrastamise suund on tehisveekogu rajamine. Tuleb jälgida, et veekogu sügavus oleks valdavalt üle 2 m, mis välistab selle hilisema kinnikasvamist. Nimetatud tingimus saab antud juhul kogu varu väljamisel ka täidetud. Korrastamise käigus on võimalik kasutada alale varasemalt ladestatud katendit kasutades seda nõlvade või ranna moodustamiseks. Täpsemad korrastamise tingimused annab loa andja, Keskkonnaameti Viru regioon arvestades kohaliku omavalitsuse ja maa omaniku arvamust.

2. ÕIGUSLIKUD ALUSED

2.1
Vastavalt Kohaliku omavalitsuse korralduse seaduse § 22 lõikele 2 kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.

2.2

Vastavalt Maapõueseaduse § 28 lõikele 3 kaevandamisloa andja saadab kaevandamisloa taotluse ning taotluse kohta otsuse eelnõu arvamuse saamiseks Eesti Maavarade komisjonile ja kavandatava kaevandamiskoha kohalikule omavalitsusele, kes teatavad oma arvamuse kirjalikult.

3. OTSUS

Nõustuda maavara kaevandamisloa andmisega OÜ-le Narva Pajukivi Narva lubjakivimaardla Kadastiku III lubjakivikarjääris.
4. RAKENDUSSÄTTED

4.1 Arhitektuuri- ja Linnaplaneerimise Ametil käesolev otsus teatavaks teha Keskkonnaameti Viru regioonile (Pargi 15, 41537 Jõhvi).

4.2 Otsus jõustub teatavakstegemisest.

4.3 Otsust on võimalik vaidlustada Tartu Haduskohtu Jõhvi kohtumajas 30 päeva jooksul arvates korralduse teatavakstegemisest.

